Document ID: /roh_data/filtered/fineweb-2-filterrobots_roh.jsonl.gz/328

La SSR – a favur da la societad
Savens e per sbagl vegn la SSR entitulada sco interpresa dal stadi – correct è però: la SSR è ina societad privata manada tenor il dretg da la societad anonima che gestiunescha in'interpresa da medias. La Lescha federala davart radio e televisiun (LRTV) e la concessiun obligheschan la SSR d'ademplir in'incumbensa sociala particulara. Questa incumbensa stat en il senn dal service public. Il service public en il sectur da las medias sa cumpona tenor la chapientscha svizra dals suandants elements: cuntanscher l'entira populaziun en tut las regiuns linguisticas, represchentar la diversitad d'opiniuns e da cultura ed esser independent dals interess politics ed economics. Persuenter survegn la SSR daners da taxas per finanziar questa incumbensa.
Las activitads, l'organisaziun e la finanziaziun da la SSR vegnan definidas principalmain da la Confederaziun e survegliadas da l'Uffizi federal da communicaziun (Ufcom). Entaifer las cundiziuns da basa tras la constituziun, la lescha e la concessiun è la SSR però independenta: nagin na dastga intervegnir en la lavur redacziunala da la SSR.